L-Arċisqof Mons Pawlu Cremona OP It-tfal ta' Sawlu qegħdin fi kriżi. L-affarjiet fil-fortizza ta' Kristjaneżmu Pawlin f'nofs il-Mediterran mhux mexjin sew. F'din l-aħħar fruntiera ta' moralita nisranija li hi Malta hemm rivoluzzjoni mill-ikreh; rivoluzzjoni tal-agħar tip. Rivoluzzjoni tal-ħsieb. U l-ogħla uffiċjali ta' dan ir-Riġment tal-Ispirtu s-Santu mhux bi ħsiebhom jaċċettaw bidla fl- . U l-ewwel vittma fuq l-altar tas-Sagrifiċċju huwa l-Arċisqof Cremona. Ejja nibdew mill-punti bażiċi. L-Arċisqof Cremona huwa Patri Dumnikan fost Kurja mimlija Qassisin Djoċesani. F'termini politiċi qed ngħidu qisek tfajt lil Dr Simon Busuttil Kap tal-Partit Laburista. Ir-Reliġjużi huma dawk li ddedikaw ħajjithom għall-ħajja komunitarja, fejn permezz tal-vot tal-faqar jiċħdu kull xorta ta' pussess personali tal-affarjiet. Dak li hu tiegħek isir tal-kunvent bla riserva. Il-Qassisin Djoċesani huma 'impjegati' tal-Kurja, u jieħdu stipendju, u jistgħu jkollhom propjeta personali tagħhom. Ma jfissirx li huma sinjuruni jew li ma jaħdmux għall-komunita, ħlief forsi għal klikka żgħira u komda. Dawn huma dawk li jistgħu jibnu karriera ħelwa f'ħafna oqsma. Fi kliem ieħor, din hi l-minoranza fil-poter li għandha ħafna x'titlef. Ovvjament l-argumenti kollha jduru mal-moralita kristjana, mal-etika u mat-teoloġija. Iżda dan qisek qed tgħid li l-Amerikani jibagħtu t-truppi fl-Iraq għax jemmnu fil-ħelsien tal-espressjoni mhux ħabba ż-żejt. Meta daħal id-Divorzju f'Malta, l-Knisja għamlet kampanja feroċi bi programmi, , u publikazzjonijiet. Meta daħlet il-liġi tal-Unjoni Ċivili ħarġet ftit stqarrijiet obbligatorji u l-ħajja kompliet. L-Unjoni Ċivili ma jtellfux flus bħad-Divorzju. Kull min kellu jgħaddi minn annulament jew separazzjoni mill-Qorti tal-Knisja jaf biżżejjed x'qed ngħid. Miniex wieħed minn dawk li jemmnu li l-Knisja hi l-personifikazzjoni tal-Ħażen jew li r-Reliġjon hija l-kawża ta' kull għawġ li hawn fid-dinja. Għandi biżżejjed melħ f'moħħi biex ngħaraf l-universalita tal-ħażen. It-twemmin reliġjuż jew politiku, l-etniċita, l-orjentazzjoni sesswali....huma kollha irrelevanti. Nemmen fil-verita bażika tal-parabbola t'Adam u Eva. Il-bniedem għandu l-għażla bejn it-tajjeb u l-ħażin. Tkun xi tkun l-għażla, kun onest miegħek innifsek u twaħħal fl-ebda divinita jew politikant jew filosofu. Il-Waqgħa tal-Bniedem, Michelangelo, Kappella Sistina, il-Vatikan Hija ironija ħelwa tal-ħajja li dawk li jippridkaw l-għażla huma dawk li l-iktar jibżgħu minnha. L-għażla ġġiegħlek taħseb, imqar għal ftit. Meta l-Arċisqof Gonzi ħareġ l-Interdett fl-1960 kien qiegħed jipprova jillimita l-għażla. U filfatt hekk għamel....biss l-għażla finali ma kienitx favurih. L-ebda ġest fl-istorja tal-Knisja Maltija m'għamel daqshekk ħsara daqs l-Interdett. Il-Knisja li tippriedka li ma tridx tiġġudika, tefgħet l-ewwel ġebla. Imbagħad għaddew sittin sena, u daħal id-Divorzju. U tefgħet it-tieni ġebla. L-iktar ħaġa impressjonanti tad-dħul tad-Divorzju f'Malta kienet l-indifferenza li biha l-Maltin għaddew ir-Referendum. Ovvjament dejjem ikollok dik il-klikka ħelwa ta' Qaddisin Lajċi li jaħtfu opportunita bħal din biex iħossuhom Appostli ta' Kristu bil-Majkrofown lesti biex ifakkruna kemm aħna midinba u huma Magħżula mill-Mulej. Iżda għall-maġġor parti tal-poplu l-ħajja baqgħet għaddejja normali. Il-Liġi tad-Divorzju kienet biss dik; Liġi. Id-Divorzju kien ilu jeżisiti fostna għal snin twal, forsi qabel l-Interdett. Min qatt sema' lill-Arċisqof Cremona jippriedka jaf biżżejjed x'tip ta' Predikatur hu. Jiddefendi l-pużizzjoni teoloġika tal-Knisja iva, iżda jippriedka t-tfiegħ bl-addoċċ ta' ġebel ta' kull tip le. Il-Vanġelu jafu sew Mons Cremona. Dawk li jippriedkaw it-tfiegħ ta' ġebel huma dawk li jibżgħu li xi darba l-ġebla għad tiġi għal rashom. Kurja tal-Arċisqof, il-Furjana Il-Punt? Il-Punt hu li l-poplu mhux injorant. Dik il-klikka ħelwa ta' monsinjuri u qassisin ġewwa l-Kurja tinsa li l-akbar għadu tagħhom huwa....huma stess. Malta żgħira, u l-Maltin zekzieka. M'għandniex bżonn internet biex tasal aħbar. Hawn min jaħseb li huma aħbarjiet bħall-abbuż sesswali fuq it-tfal li jeqirdu l-knisja, iżda nemmen li l-problema hija agħar minn hekk. Hemm qassisin li għandhom 'ħabiba', hemm qassisin li jgħixu ta rejiet, hemm qassisin li jakkwistaw il-ġid bil-ħażen u hemm qassisin li jiksru ċ-ċelibat b'mod spudorat. U hemm ukoll dik il-minoranza żgħira li tuża l-Knisja biex tavvanza l-karriera, u hekk kif isibu opportunita jitilqu minn qassisin u jmorru jpappuha f'xi kumpanija jew direttorat tal-Gvern. L-abbuż fuq bniedem (ta' kull tip) hu dnub ikrah, iżda mhux l-unika dnub. U għandhom jiftakru li l-qasba ma ċċaqċaqx għal xejn. Allura l-Knisja hija kollha magħmula minn rgħajja ħżiena? U l-Maltin huma merħla mogħoż amorali u atei? Assolutament le. Naf ħafna Nsara ta' vera; nies imperfetti bħali u bħalek li jiddedikaw ħajjithom għall-komunita bl-għarfien li huma imperfetti bħali u bħalek. Dawn huma nies kemm reliġjużi, djoċesani jew lajċi li jafu jxammru l-kmiem u jmiddu idejhom għax-xogħol, għax Kristu ħasel riġlejn l-Appostli u anke riġel min ittradih. Dawn huma n-nies li jieħdu ħsieb il-foqra, il-morda u d-dgħajfa, għax Kristu ma beżax anqas mill-lebbrużi. Dawn huma n-nies li joħorġu jduru bieb bieb iduru d-djar anke fejn ma jiqgħuhomx, għax Kristu anke s'għand iċ-Ċenturjun kien lest imur. Dawn huma n-nies li jgħinu lill-proxxmu anke jekk mhux nisrani, għax Kristu lis-Samaritana talab jixrob. Dawn huma n-nies li permezz tagħhom kapaċi nżomm twemmini mhux biss f'Alla iżda fil-bniedem. Dawn huma n-nies li ma jitfgħux ġebel fuq ħuthom bnedmin.
Ir-Ragħaj u n-Nagħaġ ta' Sawlu